"Il-paċi hija s-sigriet ta' kollox" – il-Papa Franġisku
Xena mhux tas-soltu hekk kif għall-ewwel darba wara numru kbir ta' snin, Pjazza San Pietru kienet vojta. F'temp Xitwi bix-xita ma taqta' xejn, din il-pjazza kienet dominata minn skiet totali. Hija t-tradizzjoni li nhar l-Ewwel tas-sena, il-Papa joħroġ mit-tieqa tal-appartament tiegħu sabiex isellem lill-folla preżenti fi Pjazza San Pietru, fil-Belt tal-Vatikan. Iżda minħabba l-pandemija tal-COVID, din is-sena din il-pjazza kellha tibqa' vojta. Fil-Jum iddedikat għall-paċi li fih tiġi ċċelebrata s-solennita ta' Marija Omm Alla, il-Papa Franġisku ma ħax sehem fil-quddiesa tal-Ewwel tas-Sena peress li bħalissa jinsab ma jiflaħx minħabba x-xatka. Iżda wara li spiċċat din il-quddies, il-Kap tal-Knisja Kattolika wassal il-messaġġ tal-Angelus mis-Sala tal-Bibjoteka fil-Palazz Appostoliku. Huwa qal li f'mument fejn id-dinja kollha tinsab għaddejja minn żminijiet diffiċli kawża tal-pandemija li ħakmet lil kulħadd, huwa ta' konsultazzjoni li wieħed jiftakar li l-Madonna żżomm ħarsitha fuq il-popoli kollha tad-dinja. Saħaq li dan huwa ż-żmien opportun biex inwittu l-mibegħda u d-diviżjonijiet, żmien li nieħdu ħsieb lil xulxin u lill-ħolqien. Il-Papa Frabġistku qal li li l-mumenti diffiċli li mmarkaw din il-pandemija, fetħulna għajnejna biex napprezzaw kull mument li ngħaddu minnu f'ħajjitna. Huwa saħaq fuq l-importanxa li nkunu f'paċi magħna nfusna… b'hekk biss nistgħu nkunu f'paċi mal-proxxmu u ngħelbu l-gwerer. Fl-aħħar tal-messaġġ tieħgħu l-Papa wassal l-awguri tiegħu għal sena ġdid mimlija saħħa, imħabba, serenita u paċi. Kien fl-1967 li l-Beatu Papa Pawlu VI ddikkjara l-ewwel jum tas-sena bħala l-Jum Dinji tal-Paċi, li serva bħala okkażjoni annwali għall-Papiet biex il-Knisja toħloq kuxjenza u tappella għall-paċi u l-ġustizzja. Dan wara li l-Kunsill ta' Efesu fis-sena 431 ipproklama d-Domma ta' Marija Omm Alla.